તાજેતરમાં પોતાના જ ઉપરી અધિકારીઓ (ઓફિસર કમાન્ડિંગ) દ્વારા તેઓનું શારીરિક માનસિક અને જાતિય શોષણ કરતાં હોવાના આરોપ સાથે સુરતની ૨૪ જેટલી હોમગાર્ડ મહિલા સુરત પોલીસ કમિશનર કચેરી ખાતે ફરિયાદ કરવા પહોંચતાં ભારે વિવાદ જાગ્યો હતો અને સમગ્ર મામલો ગરમાયો હતો. ખાસ કરીને સુરત સહિત રાજયનાં પોલીસ બેડામાં ભારે ચકચાર મચી ગઇ હતી. સુરત પોલીસ કમિશનરે સમગ્ર મામલાની ગંભીરતા ધ્યાને લઇ તપાસની હૈયાધારણ આપી હતી. બીજી બાજુ, પ્રદેશ કોંગ્રેસનાં પ્રવકતા ડો.મનીષ દોશીએ હોમગાર્ડની બહેનોનાં આ પ્રકારે જાતીય શોષણની ઘટનાને શરમજનક ગણાવી હતી અને સરકાર પર આકરા પ્રહારો કર્યા હતા કે, ભાજપનાં શાસનમાં સામાન્ય મહિલાઓ તો શું પોલીસ અને સુરક્ષા એજન્સીઓની મહિલા કર્મીઓ પણ અસુરક્ષિત છે. દરમ્યાન હોમગાર્ડ મહિલાઓનાં જાતીય સતામણી અને માનસિક ત્રાસનાં વિવાદમાં આજે આખરે સુરત હોમગાર્ડ વિભાગનાં ઉચ્ચ સત્તાધીશો દ્વારા ફરિયાદ કરનાર હોમગાર્ડ મહિલાઓના બંને ઉપરી અધિકારીઓ એવા સુરત હોમગાર્ડના કમાન્ડીંગ ઓફિસર સોમનાથ ગહેરવાલ અને મહિલા સબ ઇન્સ્પેકટર ભાવનાં કંથારિયાને તાત્કાલિક અસરથી સસ્પેન્ડ કરી દેવાયા છે.